
Θέμα : Έγγραφο της ΕΜΔΥΔΑΣ αναφορικά με τις θέσεις ευθύνης στο σχέδιο του νέου Οργανισμού του Υπουργείου Υποδομών και Μεταφορών.

Κύριε Υπουργέ, Κύριε Υφυπουργέ, Κύριε Γενικέ Γραμματέα,

Περιήλθε σε γνώση μας, το με αρ. πρωτ. 9950/17-7-2026 έγγραφο της ΕΜΔΥΔΑΣ που απευθύνεται προς εσάς και αναφέρεται στο σχέδιο του νέου Οργανισμού του Υπουργείου Υποδομών και Μεταφορών – προβλεπόμενοι Kλάδοι και Eιδικότητες για την κατάληψη θέσεων ευθύνης. 

Στο ανωτέρω έγγραφο, με έκπληξη διαβάσαμε, ότι υπάρχει η απαράδεκτη αξίωση: «για τις οργανικές μονάδες του Υπουργείου που ασκούν κατ’ εξοχήν τεχνικές αρμοδιότητες, να προβλέπεται για τις θέσεις ευθύνης να καταλαμβάνονται κατά προτεραιότητα από υπαλλήλους του κλάδου ΠΕ Μηχανικών και μόνον ελλείψει κατάλληλου στελέχους του κλάδου αυτού (!!!) θα μπορούσε να προβλέπεται η δυνατότητα επιλογής υπαλλήλου άλλου κλάδου της κατηγορίας ΠΕ». 

Η αξίωση αυτή είναι πρωτοφανής και παράνομη. Παραβαίνει την κείμενη νομοθεσία και τον δημοσιουπαλληλικό κώδικα. Η επιλογή προϊσταμένων δεν γίνεται με βάση τον κλάδο, αλλά με βάση τυπικά προσόντα, εμπειρία, αξιολόγηση, και τα κριτήρια του συστήματος επιλογής προϊσταμένων. 

Σε ό,τι αφορά στους ΠΕ Γεωτεχνικούς δεν μπορεί να γίνει αποδεκτή η διάκριση των ΠΕ Μηχανικών από τους ΠΕ Γεωτεχνικούς ως πρώτης και δεύτερης διαλογής υπαλλήλων αδιακρίτως τυπικών και ουσιαστικών προσόντων. 

Το εξωφρενικό που αξιώνει η ΕΜΔΥΔΑΣ, για το σχέδιο του νέου Οργανισμού, που όπως φαίνεται γνωρίζει, επικαλούμενη μάλιστα θρασύτατα τις αρχές της αξιοκρατίας, είναι: Εάν προβλέπεται μια θέση ευθύνης να καταλαμβάνεται από ΠΕ Μηχανικό ή ΠΕ Γεωτεχνικό, ο Μηχανικός ανεξαρτήτως τυπικών προσόντων (πτυχία, μεταπτυχιακά, διδακτορικό, ξένες γλώσσες), επαγγελματικής εμπειρίας, αξιολόγησης απόδοσης,  να προηγείται του Γεωτεχνικού και μόνο αν δεν υπάρχει κανένας υποψήφιος Μηχανικός τότε να επιτρέπεται ο Γεωτεχνικός να την καταλάβει.
 
Η ΠΟΓΕΔΥ δεν πρόκειται να ανεχθεί αυτήν την ακραία αντισυναδελφική αξίωση της ΕΜΔΥΔΑΣ. 

Η ΠΟΓΕΔΥ δεν ξεχνά τις μεθοδεύσεις του 2017, επί Υπουργίας του κ. Χ. Σπίρτζη, όταν στο πρώτο σχέδιο του ισχύοντα Οργανισμού του Υπουργείου σας, αποκλείστηκαν οι Γεωτεχνικοί από τις 179 θέσεις ευθύνης εκτός από 1 και μετά από επανειλημμένες διαμαρτυρίες μας αυτές αυξήθηκαν τελικά κατ’ ελάχιστον.

Η ΠΟΓΕΔΥ δεν ξεχνά την επιστολή του 2023 της ΕΜΔΥΔΑΣ προς το Υπουργείο σας, αναφορικά με διάταξη σε υπό διαβούλευση σχέδιο νόμου για τον  πόρο 6‰ και την ένταξη σε αυτόν των ΠΕ Γεωτεχνικών του Δημοσίου. Η φράση τους «Δε θα μοιράσουμε τη φτώχεια μας» τους έχει στιγματίσει διότι κατά την άποψη τους στην παραγωγή των δημοσίων έργων δεν συμμετέχουν οι Γεωτεχνικοί παρά μόνο οι Μηχανικοί ακόμη κι αν κάποιοι από αυτούς δεν έχουν καμία απολύτως σχέση με τα δημόσια έργα αλλά είναι απλώς  μέλη της ΕΜΔΥΔΑΣ.

Κύριε Υπουργέ, κύριε Υφυπουργέ, κύριε Γενικέ Γραμματέα,
Η ΠΟΓΕΔΥ σας καλεί να μην λάβετε υπόψη σας απαράδεκτες και παράνομες αιτιάσεις και να απορρίψετε  οποιεσδήποτε αιτούμενες ευνοϊκές διακρίσεις συγκεκριμένων «κακομαθημένων» κλάδων έναντι άλλων.

Η ΠΟΓΕΔΥ και οι Γεωτεχνικοί Φορείς θα παρακολουθούν με ιδιαίτερο ενδιαφέρον τις εξελίξεις αναφορικά με τον νέο Οργανισμό σας και επιφυλάσσονται να προβούν σε κάθε νόμιμη ενέργεια για τη διασφάλιση των δικαιωμάτων των Γεωτεχνικών υπαλλήλων.

Είμαστε στη διάθεσή σας, εφόσον μας κοινοποιηθεί το εν λόγω σχέδιο, να συμβάλουμε στη διαμόρφωσή του. 

 
ΓΙΑ ΤΟ Δ.Σ 

